Familie verpletter ná vragmotorbestuurder se moordJan Stickling (Foto: SALTruckers via Twitter) “Hy sou nie ŉ vlieg skade doen nie. Hy sou die aanvallers al sy besittings gee en hulle nog help om dit in te laai. Waarom hom só doodmaak?” Só sê Johanna Hattingh (46), die suster van die vragmotorbestuurder, Jan Stickling (58), wat Vrydagaand op die Amersfoort-pad, digby Ermelo in Mpumalanga, deur ŉ groep mans oorval en vermoor is. Sy voertuig het langs die pad met ŉ pap band gaan staan toe die mans hom skielik van agter af oorrompel het. Stickling het as vragmotorbestuurder vir KRM Plastics gewerk. Hy was die aand van sy moord op pad huis toe nadat hy ŉ vrag afgelaai het. Maroela Media het vroeër berig Stickling was Vrydagaand besig om die boute van die wiel los te skroef toe die aanvallers hom oorval het. Een van die mans het hom vermoedelik teen die agterkop geslaan en hy het op die grond neergeval. Hy is met skerp voorwerpe doodgesteek. Die aanvallers het Stickling se skoene, bril en vragmotorsleutels gebuit. Stickling se oudste dogter, Lenél Janse van Rensburg (34), vertel haar pa bestuur die afgelope agt jaar al vragmotors. Hy het voorheen sy eie ambulansdiens in Wolmaransstad in Noordwes gehad. Hy het ook al as speurder op die dorp gewerk. Die familie probeer om vrede met Stickling se moord te maak. Lenél Janse van Rensburg saam met haar pa en man, Pieter, op hul troudag (Foto: Verskaf) “Statistieke is net data, totdat jy deel word daarvan. Moord is net ŉ woord totdat dit jou persoonlik raak,” sê Janse van Rensburg. Hattingh vertel sy en Stickling se ander broer, Ockert, is erg ontsteld daaroor dat Stickling op so ŉ wreedaardige manier van hulle weggeneem is. “Waarom het die aanvallers nie net die goed gesteel nie?” vra sy. Hattingh vertel hulle was ses kinders, van wie drie reeds oorlede is. “Nou is ons ouboet Jan ook van ons weggeneem.” Janse van Rensburg vertel haar pa was ŉ baie hardwerkende man en wou net die beste vir sy gesin hê. Sy sê hy het ook geglo in reg en geregtigheid. Stickling word oorleef deur sy vrou, Rina, suster, Johanna, broer, Ockert, dogters, Lenél en Janet, en sy kleinkind. Brig. Leonard Hlathi, woordvoerder van die polisie, het Woensdag aan Maroela Media bevestig dat niemand nog in verband met die aanval vasgetrek is nie. Afzal Hamed, wat in beheer is van die SA Long-distance Truckers-groep, sê aanvalle op vragmotorbestuurders het die afgelope jaar toegeneem. Hamed sê een vragmotormaatskappy het verlede week onder drie aanvalle in een week deurgeloop. In een van die voorvalle het die vragmotorbestuurder langs die pad stilgehou om bene te rek toe hy deur aanvallers oorval en aangerand is. ŉ Ander vragmotorbestuurder het tot sy redding gekom. Twee dae voor hierdie aanval is ŉ vragmotorbestuurder van dieselfde maatskappy met ŉ klip deur sy vragmotor se voorruit bygedam. Die bestuurder het kalm gebly en die vragmotor op die pad probeer hou. “Twee jaar gelede het hierdie maatskappy ŉ bestuurder verloor weens ŉ klip wat deur die voorruit gegooi is,” vertel Hamed. Hamed sê in die derde voorval is ŉ vragmotor geplunder toe die bestuurder ŉ vrag probeer aflaai. Hy sê deesdae trek plunderaars bestuurders se aandag af deur die vragmotor met voorwerpe, soos klippe, by te dam. “Dit raak al hoe gevaarliker vir vragmotorbestuurders om langs die pad stil te hou. Hulle word geteiken vir plundering of hulle word gekaap,” vertel Hamed. Hy sê vragmotorbestuurders kry ook te doen met polisiebeamptes wat hulle wil omkoop. Vragmotors het die afgelope paar weke ook onder betogers in die land deurgeloop. Hamed sê hoewel aanvalle op vragmotors voor die Covid-19-afsondering reeds begin toeneem het, het die ekonomiese implikasies wat met die afsonderingstydperk gepaardgaan ook bygedra tot ŉ toename in aanvalle op vragmotorbestuurders. “Mense in informele nedersettings sit sonder werk en probeer kos van die vragmotors steel,” sê hy.